Forslag til Rådets forordning (EF) om ændring af forordning (EØF) nr. 2075/92 om den fælles markedsordning for råtobak (98/C 108/15) KOM(1998) 19 endelig udg. - 98/0027(CNS)

(Forelagt af Kommissionen den 12. februar 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Ifølge artikel 26 i Rådets forordning (EØF) nr. 2075/92 (1), senest ændret ved forordning (EF) nr. 2595/97 (2), skal Kommissionen forelægge forslag om præmieordningen og kvoteordningen for den fælles markedsordning for råtobak;

den nuværende markedssituation for råtobak er kendetegnet ved, at udbuddet ikke svarer til efterspørgslen, hvilket i vidt omfang skyldes EF-produktionens manglende kvalitet; denne situation nødvendiggør, at der gennemføres en grundlæggende reform af sektoren, der kan gøre det muligt at forbedre dens økonomiske situation; denne reform går ud på, at EF-støtten skal gøres afhængig af produktionens kvalitet, at kvoteordningen skal smidiggøres og forenkles, at kontrollen skal udbygges, og at folkesundheden skal sikres og miljøet beskyttes;

for at forbedre kvaliteten og øge værdien af EF' produktion, samtidig med at producenterne sikres indkomststøtte, bør udbetalingen af en del af præmien gøres afhængig af tobaksproduktionens værdi; omfanget af denne afhængighed kan variere afhængigt af sorterne og de medlemsstater, hvor tobakken dyrkes; hvis afhængigheden skal være effektiv, må den ledsages af en udsvingsmargen; der bør fastsættes en overgangsperiode i betragtning af omfanget af ændringerne; denne ordning bør gennemføres i producentsammenslutningerne, idet det gøres muligt at sammenligne den markedspris, hver enkelt producent opnår;

det er nødvendigt at udbygge kontrollen inden for tobakssektoren og at præcisere definitionen af begreberne »producent«, »virksomhed, som foretager den første forarbejdning« og »første tobaksforarbejdning« og at give kontrolorganerne adgang til alle oplysninger, som er relevante for udførelsen af deres opgaver;

der bør indføres en ordning, hvorefter der bydes på dyrkningskontrakterne, således at tobakspriserne i kontrakterne så vidt muligt kommer til at afspejle markedsvilkårene;

forarbejdningsvirksomheden spiller gennem sin deltagelse i fastsættelsen af købsprisen på den leverede tobak en central rolle i fastsættelsen af niveauet for den præmie, der skal udbetales til hver enkelt producent; den virksomhed, som foretager den første forarbejdning, nyder indirekte godt af EF-støtte, når den køber et subventioneret produkt; de nationale myndigheder bør kunne tage passende forholdsregler over for de forarbejdningsvirksomheder, der ikke overholder EF-lovgivningen; til dette formål bør der indføres en ordning for godkendelse af virksomheder, som foretager den første forarbejdning, og som kan undertegne dyrkningskontrakter; godkendelsen bør inddrages, hvis de gældende bestemmelser ikke overholdes;

for at forenkle administrationen i sektoren bør producentsammenslutningen stå for udbetalingen af den variable præmie til producenterne samt fordele produktionskvoterne mellem sine medlemmer;

det bør være muligt at overføre produktionskvoter mellem producenter for at forbedre produktionsstrukturerne; endvidere bør der indføres et system for opkøb af kvoter, som vil kunne være til gavn for de producenter, som ønsker at forlade sektoren, og som ikke kan finde købere til deres egne kvoter;

det er nødvendigt at sikre, at der tages hensyn til folkesundheden og miljøet; til dette formål bør der ske en fordobling af præmiebeløb, der tilbageholdes til finansiering af fællesskabsfonden for forskning og oplysning inden for råtobak, og særstøtten bør også anvendes til ikke blot at hjælpe producentsammenslutningerne med at varetage de nye forvaltningsopgaver, der påhviler dem, men også til finansiering af foranstaltninger til beskyttelse af miljøet -

UDSTEDT FØLGENDE FORORDNING:

Artikel 1

I forordning (EØF) nr. 2075/92 foretages følgende ændringer:

1) Artikel 3, stk. 1 og 2, affattes således:

»1. Fra 1999-høsten anvendes der en præmieordning med et præmiebeløb for alle tobakssorter i samme gruppe.

2. Der ydes et tillægsbeløb for flue cured, light air cured og dark air cured tobak, der er dyrket i Belgien, Tyskland, Frankrig og Østrig. Beløbet er lig med det supplerende beløb for 1997-høsten.«

2) Som artikel 4a indsættes:

»Artikel 4a

1. Præmien omfatter et fast beløb, et variabelt beløb og en særstøtte.

2. Det variable præmiebeløb udgør mellem 35 og 45 % af den samlede præmie. Den variable del indføres gradvist indtil 2001-høsten. Den variable del kan afpasses efter sortsgruppe og medlemsstat inden for dette interval.

3. Det faste præmiebeløb udbetales enten til producentsammenslutningen, der videregiver det til de enkelte medlemmer af sammenslutningen, eller til hver enkelt individuel producent, der ikke er medlem af en sammenslutning.

4. Det variable præmiebeløb udbetales til producentsammenslutningen, der videregiver det til de enkelte medlemmer af sammenslutningen afhængigt af den købspris, som den virksomhed, der har foretaget den første forarbejdning, har betalt for sin individuelle produktion.

5. Der ydes en særstøtte til producentsammenslutningen på højst 2 % af den samlede præmie.«

3) Artikel 6 og 7 affattes således:

»Artikel 6

1. Dyrkningskontrakten indgås mellem på den ene side en virksomhed, som foretager den første tobaksforarbejdning, og på den anden side en producentsammenslutning eller en individuel producent, der ikke er medlem af en sammenslutning.

2. I denne forordning forstås ved:

- »producent«: en individuel producent, der ikke er medlem af en sammenslutning, en individuel producent, der er medlem af en sammenslutning, og en producentsammenslutning, som leverer sin produktion af råtobak til en virksomhed, som foretager den første forarbejdning inden for rammerne af en dyrkningskontrakt

- »virksomhed, som foretager den første tobaksforarbejdning«: enhver godkendt fysisk eller juridisk person, som foretager den første forarbejdning, og som på egne vegne og for egen regning driver en eller flere virksomheder, der foretager den første forarbejdning af råtobak med installationer og udstyr, der er egnet til dette formål

- »første tobaksforarbejdning«: forarbejdning af råtobak, som en producent har leveret, til et stabilt produkt, der kan oplagres og pakkes i ensartede baller, og som har en kvalitet, der opfylder de endelige brugeres (fabrikkernes) krav.

3. Dyrkningskontrakten skal mindst omfatte følgende:

- en forpligtelse indgået af den virksomhed, som foretager den første forarbejdning, til at betale producenten den opkøbspris, der svarer til kvalitetssorteringen

- en forpligtelse indgået af producenten til at levere forarbejdningsvirksomheden råtobak, der opfylder de kontraktlige kvalitetskrav.

4. Medlemsstatens kompetente organ udbetaler, når det har fået forelagt et bevis på, at tobakken er leveret, og det i stk. 3, første led, omhandlede beløb er udbetalt:

- det faste præmiebeløb til producentsammenslutningen eller til hver enkelt individuel producent, der ikke er medlem af en sammenslutning

- det variable præmiebeløb og særstøtten til producentsammenslutningen.

5. Der indføres en ordning, hvorefter der bydes på dyrkningskontrakterne; ordningen skal omfatte alle de i stk. 1 omhandlede kontrakter, der er indgået inden begyndelsen af leveringen af tobakken.

Artikel 7

Gennemførelsesbestemmelserne til dette afsnit vedtages efter proceduren i artikel 23.

Gennemførelsesbestemmelserne omfatter bl.a. følgende:

- afgrænsning af produktionsområderne for hver sort

- de kvalitetskrav, den leverede tobak skal opfylde

- dyrkningskontraktens yderligere indhold og fristen for dens indgåelse

- eventuelt krav om en sikkerhed, som producenten skal stille, samt betingelserne for sikkerhedens stillelse og frigivelse, hvis der ansøges om forskud

- fastsættelsen af den variable præmie

- de særlige betingelser for ydelse af præmien, hvis dyrkningskontrakten indgås med en producentsammenslutning

- de foranstaltninger, der skal træffes, hvis producenten eller den virksomhed, som foretager den første forarbejdning, ikke opfylder de forpligtelser, der påhviler dem i henhold til retsforskrifter

- iværksættelsen af den ordning, hvorefter der bydes på dyrkningskontrakterne.«

4) Artikel 8-11 affattes således:

»Artikel 8

Der fastsættes en samlet og maksimal garantitærskel for Fællesskabet på 350 600 tons råtobak i blade pr. høst.

Inden for denne tærskelmængde fastsætter Rådet for de tre på hinanden følgende høster efter proceduren i traktatens artikel 43, stk. 2, særlige garantitærskler for de enkelte sortsgrupper.

Artikel 9

1. For at sikre, at garantitærsklerne overholdes, indføres der en ordning med produktionskvoter.

2. Rådet fordeler efter proceduren i traktatens artikel 43, stk. 2, for de tre på hinanden følgende høster de mængder, der er til rådighed for hver sortsgruppe, mellem producentmedlemsstaterne.

3. På grundlag af de mængder, der er fastsat i medfør af stk. 2, jf. dog stk. 4 og 5, fordeler medlemsstaterne produktionskvoterne mellem de individuelle producenter, der ikke er medlemmer af en sammenslutning, eller producentsammenslutningerne i forhold til gennemsnittet af de mængder, som hver enkelt individuel producent har leveret til forarbejdning i de tre år, der går forud for året for den seneste høst, opdelt efter sortsgruppe.

4. Medlemsstaterne kan inden udløbet af fristen for dyrkningskontraktens indgåelse opnå tilladelse til at overføre garantitærskelmængder, jf. stk. 3, til en anden sortsgruppe.

Medmindre stk. 3 anvendes, giver en nedsættelse af garantitærsklen på et ton for en sortsgruppe anledning til en forhøjelse på højst et ton for en anden sortsgruppe.

Overførslen af garantitærskelmængder fra en sortsgruppe til en anden kan ikke medføre yderligere udgifter for EUGFL.

De i stk. 1 omhandlede mængder defineres efter proceduren i artikel 23.

5. Der oprettes en national kvotereserve, for hvilken reglerne for anvendelsen fastsættes efter proceduren i artikel 23.

Artikel 10

1. Der kan ikke ydes nogen præmie for mængder, som ligger ud over producentens kvote.

2. Uanset stk. 1 kan en producent for hver sortsgruppe levere sin overskudsproduktion, dog højst 10 % af sin kvote, idet dette overskud kan nyde godt af præmien for den efterfølgende høst, hvis den pågældende i det efterfølgende høstår nedsætter sin produktion tilsvarende, således at de sammenlagte kvoter for de pågældende to høster ikke overskrides.

3. Medlemsstaterne skal have nøjagtige oplysninger om alle de individuelle producenters produktion, således at der i givet fald kan tildeles dem produktionskvoter.

4. Inden for den enkelte producentmedlemsstat kan der overdrages produktionskvoter mellem individuelle producenter.

Artikel 11

Gennemførelsesbestemmelserne til dette afsnit vedtages efter proceduren i artikel 23.«

5) Artikel 12, 13 og 14 affattes således:

»Artikel 12

1. Særstøtten, jf. artikel 4a, udbetales til producentsammenslutningen med henblik på at forbedre miljøet, bidrage til at fremme kvaliteten af dens produktion og styrke dens forvaltning samt for at sikre, at fællesskabsbestemmelserne overholdes inden for sammenslutningen.

2. Gennemførelsesbestemmelserne til denne artikel vedtages af Kommissionen efter proceduren i artikel 23. De omfatter bl.a. følgende:

- fastsættelsen af særstøttens størrelse

- definitionen af producentsammenslutninger, der kan modtage særstøtten

- betingelserne for anerkendelse af sammenslutninger

- regler for særstøttens anvendelse, navnlig vedrørende en hensigtsmæssig fordeling af ressourcerne på de mål, der er fastsat i stk. 1.

Artikel 13

1. Der oprettes en fællesskabsfond for tobak, som finansieres ved en tilbageholdelse i præmien på 2 %.

2. Fonden finansierer foranstaltninger på bl.a. følgende områder:

- bekæmpelse af tobaksforbrug, herunder information af offentligheden om de farer, der er knyttet til tobaksforbrug

- forskning vedrørende dyrkning af råtobak, bl.a. for at udvikle mindre sundhedsskadelige sorter og dyrkningsmetoder og tage større hensyn til miljøet.

3. Gennemførelsesbestemmelserne til denne artikel vedtages efter proceduren i artikel 23.

Artikel 14

1. For at lette omstillingen for producenter, der på individuel basis frivilligt beslutter at opgive erhvervsvirksomhed i tobakssektoren, indføres der efter proceduren i artikel 23 et program for opkøb af kvoter med en tilsvarende nedsættelse af de garantitærskler, der omhandles i artikel 8.

2. Der kan inden for rammerne af Fællesskabets strukturpolitik iværksættes strukturelle udviklingsprogrammer i landdistrikter for at muliggøre omstillingen i vanskeligt stillede tobaksområder til andre former for erhvervsvirksomhed.«

6) Titlen til afsnit V affattes således:

»AFSNIT V

Kontrolforanstaltninger«

7) Artikel 17 affattes således:

»Artikel 17

1. Medlemsstaterne træffer alle fornødne foranstaltninger for at kontrollere og sikre, at fællesskabsbestemmelserne for råtobak overholdes.

2. Medlemsstaterne fastsætter et godkendelsessystem for de virksomheder, der foretager den første forarbejdning, og som har tilladelse til at undertegne dyrkningskontrakter.

3. En medlemsstat inddrager forarbejdningsvirksomhedens godkendelse, såfremt virksomheden forsætligt eller som følge af grov uagtsomhed ikke overholder fællesskabsbestemmelserne i sektoren for råtobak.

4. Medlemsstaterne træffer de nødvendige foranstaltninger for at sikre, at kontrolorganerne kan kontrollere, at fællesskabsbestemmelserne overholdes, herunder at de:

- har adgang til de installationer, som anvendes til produktion og forarbejdning

- kan gøre sig bekendt med regnskabsmaterialet, lagrene hos de virksomheder, der foretager den første forarbejdning, og andre dokumenter, som er relevante for kontrollen, og kan tage kopier eller foretage udskrifter

- kan opnå enhver relevant oplysning, bl.a. for at kontrollere, at den leverede tobak reelt er blevet forarbejdet

- råder over de nøjagtige data vedrørende mængde og opkøbspris for alle de individuelle producenters produktion

- kontrollerer tobakskvaliteten og forarbejdningsvirksomhedens betaling af en købspris til den individuelle producent

- hvert år kontrollerer de individuelle producenters tobaksarealer.

5. Gennemførelsesbestemmelserne til dette afsnit vedtages efter proceduren i artikel 23.«

8) Efter artikel 17 indsættes som afsnit VI med følgende titel:

»AFSNIT VI

Almindelige bestemmelser og overgangsbestemmelser«

9) Artikel 20 affattes således:

»Artikel 20

I tilfælde af uforudsete begivenheder på markedet kan der træffes ekstraordinære markedsstøtteforanstaltninger efter proceduren i artikel 23. Disse foranstaltninger kan kun træffes, hvis og så længe de er absolut nødvendige for at støtte markedet.«

10) Artikel 26 affattes således:

»Artikel 26

Inden den 1. april 2002 forelægger Kommissionen Rådet en rapport om, hvorledes den fælles markedsordning for råtobak har fungeret.«

11) Som artikel 27, andet afsnit, indsættes følgende:

»Hvis det er nødvendigt at indføre overgangsforanstaltninger for at lette anvendelsen af de ændringer til nærværende forordning, der er indsat ved forordning (EF) nr. . . ., vedtages de efter proceduren i artikel 23.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra 1999-høsten.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 215 af 30.7.1992, s. 70.

(2) EFT L 351 af 23.12.1997, s. 11.